ระเบียบคณะกรรมการข้าราชการฝ่ายศาลปกครองว่าด้วยการรับโอนตุลาการประจำศาลปกครองชั้นต้นมาเป็นข้าราชการฝ่ายศาลปกครองพ.ศ. ๒๕๖๓ เนื่องจากมาตรา ๑๙วรรคสี่ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๙) พ.ศ. ๒๕๖๐ กำหนดให้ประธานศาลปกครองสูงสุดโดยความเห็นชอบของก.ศป. มีอำนาจสั่งให้ตุลาการประจำศาลปกครองชั้นต้นผู้ที่ไม่เหมาะสมที่จะเป็นตุลาการศาลปกครองชั้นต้นหรือผลการฝึกอบรมไม่เป็นไปตามมาตรฐานของ ก.ศป. ออกจากราชการ หรือดำเนินการเพื่อให้มีการโอนไปเป็นข้าราชการฝ่ายศาลปกครองได้อาศัยอำนาจตามความในมาตรา ๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง(ฉบับที่ ๙) พ.ศ. ๒๕๖๐ คณะกรรมการข้าราชการฝ่ายศาลปกครองจึงออกระเบียบไว้ดังต่อไปนี้ข้อ ๑ ระเบียบนี้เรียกว่า ระเบียบคณะกรรมการข้าราชการฝ่ายศาลปกครองว่าด้วยการรับโอนตุลาการประจำศาลปกครองชั้นต้นมาเป็นข้าราชการฝ่ายศาลปกครองพ.ศ. ๒๕๖๓ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้คณะกรรมการข้าราชการฝ่ายศาลปกครองมีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้ข้อ ๔ เมื่อประธานศาลปกครองสูงสุดโดยความเห็นชอบของก.ศป. แจ้งรายชื่อตุลาการประจำศาลปกครองชั้นต้นที่จะโอนมาเป็นข้าราชการฝ่ายศาลปกครองให้สำนักงานศาลปกครองทราบแล้วให้สำนักงานศาลปกครองดำเนินการตรวจสอบคุณสมบัติของตุลาการประจำศาลปกครองชั้นต้นผู้นั้นว่าเป็นผู้มีคุณสมบัติทั่วไปและไม่มีลักษณะต้องห้ามในการบรรจุและแต่งตั้งให้ดำรงตำแหน่งและเป็นผู้ซึ่งมีอายุไม่เกินหกสิบปีบริบูรณ์ในปีงบประมาณที่จะโอนในการรับโอนตุลาการประจำศาลปกครองชั้นต้นมาเป็นข้าราชการฝ่ายศาลปกครองตำแหน่งพนักงานคดีปกครอง ผู้นั้นนอกจากเป็นผู้มีคุณสมบัติทั่วไปและไม่มีลักษณะต้องห้ามในการบรรจุและแต่งตั้งให้ดำรงตำแหน่งตามวรรคหนึ่งแล้ว ต้องเป็นผู้มีคุณสมบัติของบุคคลที่ได้รับการแต่งตั้งเป็นพนักงานคดีปกครองตามหลักเกณฑ์ที่ก.ศป. ประกาศกำหนดด้วยข้อ ๕ การรับโอนตุลาการประจำศาลปกครองชั้นต้นมาเป็นข้าราชการฝ่ายศาลปกครองในตำแหน่งประเภทใดสายงานใด ระดับใด และให้ได้รับเงินเดือนเท่าใด ให้เป็นไปตามหลักเกณฑ์ ดังต่อไปนี้(๑) ในกรณีที่ก่อนได้รับการแต่งตั้งเป็นตุลาการประจำศาลปกครองชั้นต้นผู้นั้นเคยเป็นข้าราชการฝ่ายศาลปกครองซึ่งดำรงตำแหน่งประเภทวิชาการ สายงานพนักงานคดีปกครองหรือประเภทอำนวยการ สายงานพนักงานคดีปกครอง ให้รับโอนมาดำรงตำแหน่งประเภทวิชาการสายงานพนักงานคดีปกครอง ในระดับเดิมแต่ไม่สูงกว่าระดับเชี่ยวชาญ และให้ได้รับเงินเดือนไม่สูงกว่าที่ได้รับอยู่เดิมแต่ทั้งนี้ ต้องไม่สูงกว่าเงินเดือนขั้นสูงของระดับเชี่ยวชาญ(๒) ในกรณีที่ก่อนได้รับการแต่งตั้งเป็นตุลาการประจำศาลปกครองชั้นต้น ผู้นั้นเคยเป็นข้าราชการฝ่ายศาลปกครองซึ่งดำรงตำแหน่งประเภทวิชาการสายงานเจ้าหน้าที่ศาลปกครองหรือสายงานอื่น หรือประเภทอำนวยการ สายงานเจ้าหน้าที่บริหารงานศาลปกครองให้รับโอนมาดำรงตำแหน่งประเภทวิชาการ สายงานเจ้าหน้าที่ศาลปกครองหรือสายงานเดิม ในระดับเดิมแต่ไม่สูงกว่าระดับเชี่ยวชาญและให้ได้รับเงินเดือนไม่สูงกว่าที่ได้รับอยู่เดิม แต่ทั้งนี้ ต้องไม่สูงกว่าเงินเดือนขั้นสูงของระดับเชี่ยวชาญ(๓) ในกรณีที่ก่อนได้รับการแต่งตั้งเป็นตุลาการประจำศาลปกครองชั้นต้น ผู้นั้นเคยเป็นข้าราชการในหน่วยงานของรัฐอื่นหรือพนักงานขององค์กรปกครองส่วนท้องถิ่นให้รับโอนมาดำรงตำแหน่งประเภทวิชาการ สายงานเจ้าหน้าที่ศาลปกครองในระดับเดิมหรือระดับที่เทียบเท่าได้ในระดับเดิมแต่ไม่สูงกว่าระดับเชี่ยวชาญและให้ได้รับเงินเดือนไม่สูงกว่าที่ได้รับอยู่เดิม แต่ทั้งนี้ ต้องไม่สูงกว่าเงินเดือนขั้นสูงของระดับเชี่ยวชาญ(๔) ในกรณีที่ก่อนได้รับการแต่งตั้งเป็นตุลาการประจำศาลปกครองชั้นต้น ผู้นั้นเคยเป็นผู้ดำรงตำแหน่งที่ไม่เป็นข้าราชการตามข้อ ๒ (๒) ของประกาศ ก.ศป.เรื่อง การกำหนดตำแหน่งอื่นในหน่วยงานของรัฐที่เทียบเท่าอธิบดีและที่เทียบเท่าข้าราชการพลเรือนระดับ ๘ ลงวันที่ ๒๘ กันยายน ๒๕๔๔และที่แก้ไขเพิ่มเติม ให้รับโอนมาดำรงตำแหน่งประเภทวิชาการ สายงานเจ้าหน้าที่ศาลปกครองระดับชำนาญการพิเศษ และให้ได้รับเงินเดือนขั้นต่ำของระดับชำนาญการพิเศษ บวกด้วยร้อยละ๑๘ ของอัตราเงินเดือนขั้นต่ำของระดับชำนาญการพิเศษ ในกรณีที่มีเศษไม่ถึงสิบบาทให้ปัดเป็นสิบบาทให้ตุลาการประจำศาลปกครองชั้นต้นที่โอนมาเป็นข้าราชการฝ่ายศาลปกครองได้รับเงินประจำตำแหน่งและเงินค่าตอบแทนพิเศษ ตามที่มีกฎหมายหรือระเบียบกำหนดไว้ให้เลขาธิการสำนักงานศาลปกครองบรรจุและแต่งตั้งตุลาการประจำศาลปกครองชั้นต้นที่รับโอนมาเป็นข้าราชการฝ่ายศาลปกครองตามวรรคหนึ่งให้ดำรงตำแหน่งตามหน่วยงานต่างๆ ในสังกัดสำนักงานศาลปกครอง โดยคำนึงถึงประโยชน์สูงสุดของทางราชการข้อ ๖ ให้เลขาธิการสำนักงานศาลปกครองเป็นผู้รักษาการตามระเบียบนี้ประกาศ ณ วันที่ ๖ มีนาคม พ.ศ. ๒๕๖๓ปิยะ ปะตังทาประธานศาลปกครองสูงสุดประธานกรรมการข้าราชการฝ่ายศาลปกครอง ชญานิศ/จัดทำ๙ เมษายน ๒๕๖๓ภาณุรุจ/ตรวจ๑๐ เมษายน ๒๕๖๓[๑] ราชกิจจานุเบกษาเล่ม ๑๓๗/ตอนที่ ๒๑ ก/หน้า ๑/๑๘ มีนาคม ๒๕๖๓